钦定古今图书集成/理学汇编/学行典/第235卷 > 韦忠
## 钦定古今图书集成/理学汇编/学行典/第235卷 > 韦忠

按《晋书忠义传》：“韦忠，字子节，平阳人也。少慷慨，有不
可夺之志，好学博通，性不虚诺，闭门修己，不交当世。
每至吉凶，亲表赠遗，一无所受。年十二丧父，哀慕毁
悴，杖而后起。司空裴秀吊之，匍匐号诉，哀恸感人。秀
出而告人曰：‘此子长大必为佳器’。归而命子𬱟造焉。
服阕，遂庐于墓所。𬱟慕而造之，皆托行不见。家贫，藜”
藿不充，人不堪其忧，而忠不改其乐。𬱟为仆射，数言
之于司空张华，华辟之，辞疾不起。人问其故，忠曰：“吾
茨檐贱士，本无宦情，且茂先华而不实，裴𬱟欲而无
厌，弃典礼而附贼后，若此岂大丈夫之所宜行耶？裴
常有心托我，常恐洪涛荡岳，馀波见漂，况可临尾闾
而窥沃焦哉！”太守陈楚迫为功曹。会山羌破郡，楚携
子出走，贼射之，中三创，忠冒刃伏，楚以身捍之，泣曰“韦忠愿以身代君，乞诸君哀之。”亦遭五矢。贼相谓曰：
“义士也，舍之。”忠于是负楚以归。后仕刘聪，为镇西大
将军、平羌校尉，讨叛羌，矢尽，不屈节而死。